**2023 පෙබරවාරි 21 වන දින නිවිතිගල ප්‍රාදේශීය සභා රැස්වීම් ශාලාවේදි පෙ.ව 10.00ට ආරම්භ කර පවත්වන ලද සභා රැස්විමේ වාර්තාවයි.**

 **පහත නම් සදහන් ගරු මන්ත්‍රීතුමන්ලා හා මන්ත්‍රීතුමියන් රැස්වීමට සහභාගී වූහ.**

* **නිවිතිගල ප්‍රාදේශීය සභා ගරු සභාපති කුලතුංග ලියනගේ මහතා**
* **නිවිතිගල ප්‍රාදේශීය සභා ගරු උප සභාපති විජිත වැරණියගොඩ මහතා**
* **නිවිතිගල ප්‍රාදේශීය සභා ගරු මන්ත්‍රී බුද්ධික ප්‍රේමරත්න මහතා**
* **නිවිතිගල ප්‍රාදේශීය සභා ගරු මන්ත්‍රී සොමී ගුණවර්ධන මහතා**
* **නිවිතිගල ප්‍රාදේශීය සභා ගරු මන්ත්‍රීනි ඉනෝකා ප්‍රියදර්ශනි මහත්මිය**
* **නිවිතිගල ප්‍රාදේශීය සභා ගරු මන්ත්‍රී චන්දු නිරෝෂන් මහතා**
* **නිවිතිගල ප්‍රාදේශීය සභා ගරු මන්ත්‍රී ලෝහිත වේරගම මහතා**
* **නිවිතිගල ප්‍රාදේශීය සභා ගරු මන්ත්‍රී ගාමිණී ඉන්ද්‍රජිත් නොරගල්ල මහතා**
* **නිවිතිගල ප්‍රාදේශීය සභා ගරු මන්ත්‍රී සුරංග ප්‍රභාත් මහතා**
* **නිවිතිගල ප්‍රාදේශීය සභා ගරු මන්ත්‍රී නුවන් ප්‍රසාද් මහතා**
* **නිවිතිගල ප්‍රාදේශීය සභා ගරු මන්ත්‍රී දුමින්ද සම්පත් මහතා**
* **නිවිතිගල ප්‍රාදේශීය සභා ගරු මන්ත්‍රී ලහිරු රත්නායක මහතා**
* **නිවිතිගල ප්‍රාදේශීය සභා ගරු මන්ත්‍රිනී ලක්මාලි ඩයස් අබේගුණවර්ධන මහත්මිය**
* **නිවිතිගල ප්‍රාදේශීය සභා ගරු මන්ත්‍රිනී ගයනා චින්තානි මහත්මිය**
* **නිවිතිගල ප්‍රාදේශීය සභා ගරු මන්ත්‍රී සුසාන්ත රූපසිංහ මහතා**
* **නිවිතිගල ප්‍රාදේශීය සභා ගරු මන්ත්‍රී සුරේෂ් කාන්ත් මහතා**
* **නිවිතිගල ප්‍රාදේශීය සභා ගරු මන්ත්‍රිනී නීතා එක්නැලිගොඩ මහත්මිය**
* **නිවිතිගල ප්‍රාදේශීය සභා ගරු මන්ත්‍රිනී නිශාන්ති ප්‍රියදර්ශනි මහත්මිය**
* **නිවිතිගල ප්‍රාදේශීය සභා ගරු මන්ත්‍රිනී චම්පිකා මධුමති මහත්මිය**
* **නිවිතිගල ප්‍රාදේශීය සභා ගරු මන්ත්‍රී සුනිල් ශාන්ත ගුණතිලක මහතා**
* **නිවිතිගල ප්‍රාදේශීය සභා ගරු මන්ත්‍රී අජන්ත සිසිර කුමාර මහතා**
* **නිවිතිගල ප්‍රාදේශීය සභා ගරු මන්ත්‍රී ශාන්ත සේනා රත්නායක මහතා**
* **නිවිතිගල ප්‍රාදේශීය සභා ගරු මන්ත්‍රී චමින්ද කුමාර ප්‍රනාන්දු**
* **නිවිතිගල ප්‍රාදේශීය සභා ගරු මන්ත්‍රී ආර් ඒ වසන්ත මහතා**

 සහභාගී වූ නිලධාරින්,

එම්.කේ.පුෂ්පකුමාරි මිය-ලේකම්

පී.ආර් නයගරා නේදියන් රෝෂා මිය-කළමනාකරණ සේවා නිලධාරී

2023.01.10 වන දින සභා වාර්තාව සභා සම්මත කිරිම.

2023.01.10 වන දිනැති සභා වාර්තාව අඩුපාඩු කිසිවක් වේනම් පෙන්වා දෙන ලෙසත් නොඑසේනම් ලියා ඇති සැටියෙන් සම්මත කිරීම සුදුසු බව ගරු සභාපති කුලතුංග ලියනගේ මහතා සභාවට යෝජනා කළ අතර ගරු මන්ත්‍රී සුසාන්ත රූපසිංහ මහතා විසින් ස්ථිර කරන ලදි.ඒ අනුව 2023.01.10 දිනැති සභා වාර්තාවේ සංශෝධන කිසිවක් නොතිබූ බැවින් ඉදිරිපත් කරන ලද සභා වාර්තාව යෝජනා ස්ථීරත්වයෙන් සභා සම්මත විය.

1. සභාපතිවරයා විසින් කරනු ලබන නිවේදන
* අඛණ්ඩ විදුලි සැපයුමක් තහවුරු කිරීම සඳහා කඩිනමින් විදුලි සංරක්ෂණ වැඩසටහන මැයෙන් ශ්‍රී ලංකා මහජන උපයෝගිතා කොමිෂන් සභාවෙන් ලද ලිපිය
* පළාත් පාලගන ආයතන විසින් මාර්ග ඉදිකිරීම් සහ නඩත්තු සිදුකිරීමේදී පදිකයින්ගේ ජීවිත වලට හානි නොවන ආකාරයෙන් සිදු කිරීම සම්බන්ධයෙන් රාජ්‍ය පරිපාලන,ස්වදේශ කටයුතු,පළාත් සභා සහ පළාත් පාලන අමාත්‍යාංශය විසින් යොමු කර ඇති ලිපිය
1. යථා පරිදි කල් දි ඇති ප්‍රශ්ණ - නැත
2. ප්‍රාදේශීය සභාව වෙත එවන ලද සංදේශ, පෙත්සම්
3. යථා පරිදි කල්දි ඇති යෝජනා

04.01 **ගරු සභාපති කුලතුංග ලියනගේ මහතාගේ යෝජනා**

1. 2023.01.10 වන දින මාසික සභාවේ යෝජනා අංක 04.01.I යටතේ ඉදිරිපත් කරන ලද ආදායම් වියදම් පුරෝකතනය ඉදිරිපත් කිරීමට අදාල යෝජනාව සම්බන්ධයෙන් ඉදිරි සභාවේදී කරුණු සාකච්ඡා කිරීම සුදුසු බව ඒකමතිකත්වයෙන් තීරණය වූ බැවින් 2023 වර්ෂයේ ආදායම් වියදම් පුරෝකතන වාර්තාව ගරු සභාපති කුලතුංග ලියනගේ මහතා විසින් ඉදිරිපත් කළ අතර ඊට අදාල යෝජනාව ගරු මන්ත්‍රී සුසාන්ත රූපසිංහ මහතා විසින් ස්ථීර කරන ලදි.

ඒ අනුව ගරු සභාවේ කරුණු විමසීමේදී 2023 වර්ෂයේ ආදායම් නියමිත කාල වකවානුවලදී අයකරගැනීමටත්, දක්වා ඇති පරිදි ඒ ඒ කාලවලදී වියදම් දැරීමත් සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

සභාව කාරක සභාවක් බවට පත්කරන ලදි.එහිදී ගරු මන්ත්‍රී ආර් ඒ වසන්ත මහතා,ගරු මන්ත්‍රී ගාමිණි නොරගල්ල මහතා,ගරු මන්ත්‍රී නුවන් බෝඹුවල මහතා,ගරු මන්ත්‍රී සුරේෂ් කාන්ත් මහතා අදහස් දක්වන ලදි.කාරක සභා අවස්ථාවෙන් පසු නැවත සභාවක් බවට පත්විය.

1. 2023.01.10 වන දින මාසික සභාවේ යෝජනා අංක 04.01.V යටතේ ඉදිරිපත් කරන ලද RS 0780 අංක දරණ බැක්හෝ ලෝඩරය අළුත්වැඩියාව ලාභදායී නොවන බැවින් ඒ සම්බන්ධ තීරණයක් ගැනීමට ඉදිරිපත් කරන ලද යෝජනාවට බහුතර මතය ලෙස බැක්හෝ ලෝඩරය විකිණීම කළ යුතු බව සභා සම්මත වුවත් ඒ සම්බන්ධ යාන්ත්‍රික ඉංජිනේරු වාර්තාව සම්බන්ධයෙන් වැඩිදුර කරුණු සාකච්ඡා කිරීම සඳහා වන යෝජනාව ගරු සභාපති කුලතුංග ලියනගේ මහතා විසින් ඉදිරිපත් කළ අතර එම යෝජනාව ගරු මන්ත්‍රී බුද්ධික ප්‍රේමරත්න මහතා විසින් ස්ථීර කරන ලදි.

ඒ අනුව ගරු සභාවේ කරුණු විමසීමේදී නඩත්තු සඳහා විශාල පිරිවැයක් දැරීමට සිදුවන බැවින් නැවත අළුත්වැඩියා කිරීම ඵලදායී නොවන බැවින් බැක්හෝ යන්ත්‍රය ටෙන්ඩර් කර විකිණීම සුදුසු බව ගරු මන්ත්‍රීවරුන්ගේ හා මන්‍ත්‍රිතුමියනගේ ඒකමතිකත්වයෙන් සභා සම්මත විය.

1. 2023.01.10 වන දින මාසික සභාවේ යෝජනා අංක 04.01.VII යටතේ ඉදිරිපත් කරන ලද නිවිතිගල ප්‍රාදේශීය සභා මහජන ක්‍රීඩාංගනයට නව පිවිසුම් මාර්ගයක් ලෙස පැරණි මස්කඩය අසලින් පඩිපෙළක් සකස් කිරීම සඳහා වන යෝජනාව සම්බන්ධයෙන් එදින සභාවේ වැඩිදුර කරුණු විමසීම සඳහා තීරණය කළ බැවින් ඒ සම්බන්ධයෙන් කරුණු විමසීම සඳහා ගරු සභාපති කුලතුංග ලියනගේ මහතා විසින් කරන ලද යෝජනාව ගරු මන්ත්‍රී චන්දු නිරෝෂන් මහතා විසින් ස්ථීර කරන ලදි.

ඒ අනුව ගරු සභාවේ කරුණු විමසීමේදී එක් ප්‍රධාන පිවිසුම් මාර්ගයක් පමණක් ඇති බැවිනුත්,මහජන ක්‍රීඩා පිටියට පිවිසීමේ පහසුව සඳහාත් මෙම පඩිපෙළ ඉදිකිරීම සඳහා කාර්මික නිලධාරී ඇස්තමේන්තු සකස් කොට ක්‍රියාත්මක කිරීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

1. නිවිතිගල ප්‍රාදේශිය සභාවේ 2022 වර්ෂයට අදාලව නිවිතිගල ප්‍රධාන කාර්යාලය,ඇලපාත උප කාර්යාලය,නිවිතිගල සහ ඇලපාත මහජන පුස්තකාලය,නිවිතිගල සහ ඇලපාත නිදහස් ආයුර්වේදය යන ස්ථානයන් වල භාණ්ඩ සමීක්ෂණ කමිටුව මගින් සිදු කරන ලද භාණ්ඩ සමීක්ෂණයේ වාර්තාව ගරු සභාව වෙත ඉදිරිපත් කරමි.එහි නිර්දේශ හා නිගමන අනුව කටයුතු කිරිම සුදුසු බව ගරු සභාපති කුලතුංග ලියනගේ මහතා විසින් කරන ලද යෝජනාව ගරු මන්ත්‍රී සුරේෂ් කාන්ත් මහතා විසින් ස්ථීර කරන ලදි.

ඒ අනුව ගරු සභාවේ කරුණු විමසීමේදී 2022 භාණ්ඩ සමීක්ෂණ වාර්තාවේ ඇතුළත් නිර්දේශ හා නිගමන ක්‍රියාත්මක කිරීම කළ යුතු බවත් වෙන්දේසි කළ යුතු භාණ්ඩ වල තක්සේරු වටිනාකම නියම කිරීම සඳහා යාන්ත්‍රික ඉංජිනේරු,ගරු මන්ත්‍රී සොමී ගුණවර්ධන මහතා ,ප්‍රජා සංවර්ධන නිලධාරී (සබරගමුව පළාත් සභාව),කාර්මික නිලධාරී,සමීක්ෂණ මණ්ඩලයේ නිලධාරියෙකු යන සංයුතියෙන් යුත් නිලධාරීන්ගෙන් සැදුම් ලත් තක්සේරු මණ්ඩලයක් පත් කිරීම සුදුසු බවත් ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

1. 2022 වර්ෂය සඳහා සකස් කරන ලද නිවිතිගල ප්‍රාදේශිය සභාවේ මුල්‍ය ප්‍රකාශනය හා කාර්ය සාධන වාර්තාව සඳහා මහසභාවේ අනුමැතිය ලබාදීම සුදුසු බව ගරු සභාපති කුලතුංග ලියනගේ මහතා විසින් යෝජනා කළ අතර එම යෝජනාව ගරු මන්ත්‍රී සුසාන්ත රූපසිංහ මහතා විසින් ස්ථිර කරන ලදි. ඒ අනුව ගරු සභාපතිතුමා විසින් ගරු සභාව වෙත කරුණු දැක්වූ අතර ඉදිරිපත් කරන ලද 2022 වර්ෂය සඳහා වූ මුල්‍ය ප්‍රකාශනය සහ කාර්ය සාධන වාර්තාව සඳහා ගරු සභාවේ අනුමැතිය ලබා දීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.
2. නොරගල්ල පොදු සුසාන භූමියේ ඇති ගොඩනැගිල්ලේ වහලයේ සවිකරන ලද ලී දිරා ගොස් වහලය කඩා වැටීමට ආසන්නව පවතී.එබැවින් එම ගොඩනැගිල්ලේ වහලය ප්‍රතිසංස්කරණ කර දෙන ලෙස ගම්වාසීන් විසින් නිවිතිගල ප්‍රාදේශිය සභාව වෙත ඉල්ලීමක් කර ඇත.එබැවින් එම ගොඩනැගිල්ලේ වහලය ප්‍රතිසංස්කරණය කිරීම සුදුසු බව ගරු සභාපතිතුමා විසින් කරන ලද යෝජනාව ගරු මන්ත්‍රී සුරේෂ් කාන්ත් මහතා විසින් ස්ථීර කරන ලදි.ඒ අනුව ගරු සභාවේ කරුණු විමසීමේදී කාර්මික නිලධාරී ඇස්තමේන්තු සකස්කොට ඒ අනුව ප්‍රතිසංස්කරණය කිරීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.
3. සබරගමු පළාත් ගරු ආණ්ඩුකාරතුමාගේ උපදෙස් අනුව පළාත් පාලන ආයතන සපයන සේවා සඳහා තොරතුරු තාක්ෂණික ප්‍රවේශ ලබා දීමේ අවශ්‍යතාවය පිළිබඳ විෂය භාර අමාත්‍යවරයා දැනුවත් කිරීමෙන් පසු වයඹ සංවර්ධන අධිකාරිය සහ වයඹ පළාත් පාලන දෙපාර්තමේන්තුවේ සම්බන්ධිකරණයෙන් එම පළාතේ පළාත් පාලන ආයතන වෙත හඳුන්වා දී සාර්ථකව ක්‍රියාත්මක වන CAT 2020 තොරතුරු තාක්ෂණික පද්ධතිය මෙම පළාතේ පළාත් පාලන ආයතන වෙත හඳුන්වා දීම සඳහා රේඛීය අමාත්‍යාංශය සමග එකඟතාවය පළකර ඇති බව දන්වා ඇත.එම පද්ධතිය පියවරෙන් පියවර හඳුන්වා දීමට නියමිත අතර පළමු පියවරේදී මිශ්‍ර ආදායම් සඳහා පමණක් කටයුතු කිරීමට පළාත් පාලන දෙපාර්තමේන්තුව එකඟ වී ඇත.

2018.07.19 දිනැති අංක 2018-ඉ පළාත් පාලන 01 චක්‍රලේඛය ප්‍රාකාරව පුරවැසියන්ට අන්තර්ජාල හරහා සේවාවන් ලබා ගැනීමට සහ අන්තර්ජාලය හරහා ගෙවීම් කටයුතු කිරීමට අවස්ථාව සලසා දිය යුතු බවට දක්වා ඇත.කටයුතු කාර්යක්ෂමව කරගැනීම,ගනුදෙනු වල විශ්වාසනීය බව ඇතිවීම සහ ඉදිරියේදී අන්තර්ජාල කටයුතු පිළිබඳව ප්‍රජාවේ ඇති නැඹුරුව වැනි කරුණු නිසා ඉහතින් කී තොරතුරු තාක්ෂණික පද්ධතියක අවශ්‍යතාවය දැඩි ලෙස පැන නැගී ඇත.මෙම පද්ධතිය ලබාගෙන ක්‍රියාත්මක කිරීමෙන් අවුරුදු දෙකකට පසු එම අධිකාරියෙන් යම් සේවාවක් ලබා ගතහොත් සේවා ගාස්තු වශයෙන් රු.280,000.00 ක් අයකරන බව හැඳින්වීමේ දේශනයේදී සඳහන් කරන ලදි.එමෙන්ම මෙම පද්ධතිය ක්‍රියාත්මක කිරීම ආරම්භ කිරීමේදී පහත උපාංග අවශ්‍ය බව වැඩිදුරටත් සඳහන් කරන ලදි.ඉහත කරුණු සළකා බලා නිවිතිගල ප්‍රාදේශිය සභාව තුළ CAT 2020 පද්ධතිය ක්‍රියාත්මක කිරීම සුදුසු බව ගරු සභාතිතුමා විසින් කරන ලද යෝජනාව ගරු මන්ත්‍රී චන්දු නිරෝෂන් මහතා විසින් ස්ථීර කරන ලදි.

ඒ අනුව ගරු සභාවේ කරුණු විමසීමේදී CAT 2020 පද්ධතිය නිවිතිගල ප්‍රාදේශිය සභාව තුළ ක්‍රියාත්මක කිරීමටත් ඒ සඳහා අවශ්‍ය පහසුකම් සපුරාලීමට පහත උපාංග මිලදී ගැනීම සුදුසු බවත් ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

* Desktop Laptop
* printer-Dot matrix printer, Laser printer
* Document scanner
* Tap-portable printer
1. කුකුළුගලට පිවිසෙන ප්‍රධාන මාර්ගයෙන් අතුරු මාර්ගයක් වන එම්.ඒ යසපාල වන අයගේ නිවස ඉදිරිපසින් පිහිටි මාර්ගයේ අඩි 100 ක් පමණ බෑවුම සෝදා පාළුවට ලක් වී ඇත.නිවෙස් හයක් පමණ පිහිටා ඇති මෙම මාර්ගයේ වාහන ගමනාගමනය ඉතා අපහසු වී ඇත.ශ්‍රම දායකත්වයෙන් මෙම මාර්ගය පිළිසකර කර ගන්නා බවත් ඒ සඳහා අවශ්‍ය සිමෙන්ති,කොන්ක්‍රිට් ගල්,වැලි ද්‍රව්‍යාධාර ලෙස ලබා දෙන ලෙස ගරු සභාව වෙත ඉල්ලීමක් ඉදිරිපත් කර ඇත.ඒ අනුව ඒ සම්බන්ධ ගරු සභාවේ තීරණයක් ගැනීමට අදාල යෝජනාව ගරු සභාපති කුලතුංග ලියනගේ මහතා විසින් ඉදිරිපත් කළ අතර එම යෝජනාව ගරු මන්ත්‍රී බුද්ධික ප්‍රේමරත්න මහතා විසින් ස්ථීර කරන ලදි.ඒ අනුව ගරු සභාවේ කරුණු විමසීමේදී කාර්මික නිලධාරී පරීක්ෂා කොට ඇස්තමේන්තු සකස්කොට ක්‍රියාත්මක කිරීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.
2. ප්‍රාදේශිය ලේකම් කාර්යාලය-ඇලපාත සහ ගොවිජන සංවර්ධන දෙපාර්තමේන්තුව මගින් පහත සඳහන් ඉඩම් නේවාසික හා කෘෂිකාර්මික කටයුතු සඳහා දීර්ඝ කාලීන ඉඩම් බදු දීම සහ ඉඩම් කච්ඡේරි පරීක්ෂණ පැවැත්වීම සඳහා සභාවේ එකඟතාවය විමසීම සඳහා ලිඛිතව ඉල්ලීමක් කර ඇත.එබැවින් ඒ සඳහා සභාවේ එකඟතාවය විමසීමට අදාල යෝජනාව ගරු සභාපති කුලතුංග ලියනගේ මහතා විසින් ඉදිරිපත් කළ අතර එම යෝජනාව ගරු මන්ත්‍රී බුද්ධික ප්‍රේමරත්න මහතා විසින් ස්ථීර කරන ලදි.ඒ අනුව ගරු සභාවේ කරුණු විමසීමේදී පහතින් දක්වා ඇති බදු අනුමැතියන් සඳහා නිවිතිගල ප්‍රාදේශිය සභාවේ එකඟතාවය ලබා දීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

|  |  |  |  |  |
| --- | --- | --- | --- | --- |
| අනු අංකය | නම | බදු අනුමැතිය | වසම | ප්‍රමාණය |
| 01 | වර්ෂ තැන්නදිගේ සංජීව රත්නකුමාර | නේවාසික කටයුතු | යක්දෙහිවත්ත | පර් 13.70 |
| 02 | පැලැන්වත්ත ආරච්චිගේ අතුල පියතිලක මයා | නේවාසික කටයුතු | යක්දෙහිවත්ත | පර් 7.40 |
| 03 | නරසිංහ ලේකම්ලාගේ කාංචනා ලක්මාලි | කෘෂිකාර්මික කටයුතු | පහළ කරවිට | හෙක් 0.4595 |
| 04 | ලේන්දුව ලොකුගේ තිළිණි ප්‍රියංගිකා රත්නායක |  ඉඩම් කච්ඡේරි පරීක්ෂණ | ගඟුල්විටිය | හෙක් 0.006 |
| 05 | ලියන ආරච්චිගේ රංජිත් | කෘෂිකාර්මික කටයුතු | පහළ කරවිට | අක්කර 1 1/2 |

1. ඇලපාත පලාවෙල සතිපොළ නැවත ආරම්භ කර එහි කටයුතු කරගෙන යන අතර ගොඩනැගිල්ල සඳහා ප්‍රධාන විදුලි සැපයුම ලබා ගෙන ඇතත් සම්පුර්ණ ගොඩනැගිල්ලේ විදුලි තැතඳුම කර නොමැති නිසා විදුලිය සැපයීම ගැටළුවක්ව පවතී.ඉදිරියේදී සතිපොළ කටයුතු සාර්ථක කර ගැනීම සඳහා කඩිනමින් විදුලි තැතඳුම සිදුකිරීමට අවශ්‍ය කටයුතු කිරීම සුදුසු බව ගරු සභාපතිතුමා විසින් කරන ලද යෝජනාව ගරු උප සභාපති විජිත වැරණියගොඩ මහතා විසින් ස්ථීර කරන ලදි.

ඒ අනුව ගරු සභාවේ කරුණු විමසීමේදී කාර්මික නිලධාරී පරීක්ෂා කොට ඇස්තමේන්තු සකස් කර ඒ අනුව විදුලි තැතඳුම සිදුකිරීමට අවශ්‍ය කටයුතු කිරීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

1. නිවිතිගල සතිපොළ කඩ කාමර අංක 09 බදු ලබාගෙන ඇති දොඩම්පාවත්ත,නිවිතිගල ලිපිනයෙහි පදිංචි එස් සුබ්‍රමනියම් යන අය අසනීප තත්වයේ පසුවන නිසා එම කඩකාමරය ඔහු වෙනුවෙන් ඉදිරි කටයුතු සිදුකිරීම සඳහා ඇටර්ණි බලකරුවෙකු ලෙස ඔහුගේ පුත්‍රයෙකු වන කහවත්ත,කැබැල්ලකැටිය පාර,සිටි ගාඩ්න් දරණ ලිපිනයෙහි පදිංචි සාමිවේල් ශන්මුගම් විජේකුමාරන් යන අය නම්කරන ලෙස ගරු සභාව වෙත ඉල්ලීමක් කර ඇත.පළාත් පාලන කොමසාරිස්ගේ 03/2020 චක්‍රලේඛයේ 11 වන වගන්ති ප්‍රාකාරව බදුකරුට බදු අයිතිය පැවරීම හැර අනෙකුත් සභාව සමග සිදුකරන කටයුතු සිදුකිරීමේ බලය ඇටෝනි බලපත්‍රයක් මගින් වෙනත් අයෙකුට පැවරීමේ බලය ඇති බවට සඳහන් වී ඇත.ඒ අනුව සතිපොළ කඩකාමරය වෙනුවෙන් සභාව සමග කටයුතු කිරීම ඇටෝර්ණි බලය පැවරූ අය සමග සිදුකිරීම සුදුසු බවට වන යෝජනාව ගරු සභාපති කුලතුංග ලියනගේ මහතා විසින් ඉදිරිපත් කළ අතර එම යෝජනාව ගරු මන්ත්‍රී චන්දු නිරෝෂන් මහතා විසින් ස්ථීර කරන ලදි.

ඒ අනුව ගරු සභාවේ කරුණු විමසීමේදී බදු අයිතිය පැවරීම හැර සභාව සමග සිදුකරන කටයුතු වලදී ඇටෝරණි බලපත්‍රයේ සඳහන් අය පිළිගැනීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

1. නිවිතිගල ප්‍රාදේශීය සභාවේ සේවා ගිවිසුම් මත යොදවා ගෙන ඇති පහත නම් සඳහන් සේවකයින්ගේ සේවා කාලය දීර්ඝ කර ගැනීම සඳහා ගරු සභාවේ අනුමැතිය ලබා ගැනීමට අදාල යෝජනාව ගරු සභාපතිතුමා විසින් ඉදිරිපත් කළ අතර එම යෝජනාව ගරු මන්ත්‍රී සුසාන්ත රූපසිංහ මහතා විසින් ස්ථීර කරන ලදි.ඒ අනුව ගරු සභාවේ කරුණු විමසීමේදී සඳහන් කර ඇති සේවා කාලය තෙක් ඔවුන්ගේ සේවා ගිවිසුම් දීර්ඝ කිරීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

|  |  |  |
| --- | --- | --- |
| **නම** | **තනතුර** | **සේවා කාලය** |
| එස් රවිචන්ද්‍රන් මයා | රියදුරු | 2023.02.01-2023.08.01 |
| ආර් බී විජේපාල මයා | සෞඛ්‍ය කම්කරු | 2023.02.03-2024.02.02 |
| නිශාන්ත චන්දනප්‍රිය මයා | රියදුරු | 2023.02.11-2024.02.10 |

1. ගැටනිගෙවත්ත,නිවිතිගල වැඩිහිටිගල කන්ද නිවාස යෝජනා ක්‍රමයේ ජනතාවට ජලය සැපයීමට යෝජිත වැඩිහිටිගලකන්ද ජල යෝජනා ක්‍රමය අක්‍රියව පැවති මොහොතේ ගරු සභාපතිතුමා,ගරු ප්‍රාදේශිය ලේකම්තුමා, සහ වතු අධිකාරිතුමා සමග පැවති සාකච්ඡාවේ ප්‍රතිඵලයක් ලෙස නැවත ක්‍රියාත්මක කිරීමට අවශ්‍ය පසුබිම සකස් කරන ලදි.ඒ අනුව 2022.11.15 වන දින පැවති මාසික මහ සභා රැස්වීමේ යෝජනා අංක01.01.II යටතේ තීරණය වූ පරිදි මුලික කටයුතු සඳහා අවශ්‍ය ෂොකට්,ගම්,බට වැනි උපාංග නිවිතිගල ප්‍රාදේශීය සභාව මගින් ලබා දීමට කටයුතු කරන ලදි.යෝජනා ක්‍රමය 2015 වර්ෂයේ සිට ක්‍රියාත්මක කිරීමට ආරම්භ කර ඇති අතර කිලෝමීටර් 02කට ආසන්නව බට අඩි 1500ක් පමණ නැවත ගොඩගැනීමට නොහැකි වී ඇත.එබැවින් ගබඩා ටැංකියේ සිට ගම්මානය තුළට මාර්ග තුනකින් බට එලීමේදී ඒ සඳහා අවශ්‍ය බට සපයා ගැනීමට සිදු වී ඇත.

නිවාස 90 කට පමණ ප්‍රතිලාභ ලැබෙන මෙම යෝජනා ක්‍රමයේ කටයුතු අවසන් කිරීම සඳහා නිවිතිගල ප්‍රාදේශීය සභාව මගින් පහත ද්‍රව්‍ය ලබා දෙන ලෙස නිවිතිගල ලේකම්,වැඩිහිටිගල ග්‍රාම සංවර්ධන සමිතිය සහ ජල ව්‍යාපෘතිය මගින් ඉල්ලීමක් කර ඇත.ඒ අනුව ඒ සම්බන්ධ ගරු සභාවේ තීරණයක් ලබා ගැනීමට ගරු සභාපතිතුමා විසින් ඉදිරිපත් කරන ලද යෝජනාව ගරු මන්ත්‍රී චන්දු නිරෝෂන් මහතා විසින් ස්ථීර කරන ලදි.ඒ අනුව ගරු සභාවේ කරුණු විමසීමේදී මෙම ව්‍යාපෘතිය ක්‍රියාත්මක කිරීම අවසාන අදියරේ පවතින බැවින් කඩිනමින් ව්‍යාපෘතිය නිම කර එම ජනතාවට ජලය ලබාදීමට අවශ්‍ය බැවින් පහත සඳහන් ද්‍රව්‍ය ලබා දීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

* අඟල් 01 බට -245 (අඩි 2776)
* අඟලේ ෂොකට් -150
* අඟල් ½ T -55
* අඟල් 01 වෑල් - 02
* පීවීසී ගම් 250g -03
* සිමෙන්ති කොට්ට -03
1. 2022.01.18 වන දින පැවති මාසික මහ සභාවේ සම්මත වූ යෝජනා අංක 04.01.II පරිදි මැණික් හා ස්වර්ණාභරණ පර්යේෂණ ආයතනය මගින් සංවිධානය කරනු ලබන පාඨමාලා සඳහා නිවිතිගල මැණික් ව්‍යාපාරිකයන්ගේ සුභසාධක ගොඩනැගිල්ලේ පහත මාලයේ ඉඩපහසුකම් ප්‍රමාණවත් නොවන නිසා නිවිතිගල ප්‍රාදේශිය සභාව සතු යාබද බිම් කොටස කාර්මික නිලධාරීගේ තක්සේරුව අනුව වාර්ෂික බදු මුදලක් ගෙවීමේ පදනමින් ලබා දීම සුදුසු බවට තීරණය කරන ලදි.

ප්‍රදේශයේ තරුණ පිරිස සඳහා දේශිය සහ විදේශියව රැකියා රැසකට අවස්ථාව ලබාගත හැකි පාඨමාලා බොහෝමයක් මෙම ස්ථානයේ සිදුකරන බැවින් එම බිම්කොටස අයකිරීමකින් තොරව ලබා දෙන ලෙස මැණික් සංගමයෙන් නිවිතිගල ප්‍රාදේශිය සභාව වෙත ඉල්ලීමක් කර ඇත.ඒ අනුව ඒ සම්බන්ධව ගරු සභාවේ තීරණයක් ගැනීම සඳහා වන යෝජනාව ගරු සභාපති කුලතුංග ලියනගේ මහතා විසින් ඉදිරිපත් කළ අතර එම යෝජනාව ගරු මන්ත්‍රී චන්දු නිරෝෂන් මහතා විසින් ස්ථීර කරන ලදි.ඒ අනුව ගරු සභාවේ කරුණු විමසීමේදී ප්‍රදේශයේ තරුණ පිරිසගේ හැකියාවන් නංවාලීමට උපකාරී වන මෙම ආයතනයට එම බිම්කොටස අයකිරීමකින් තොරව ලබා දීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

1. නොරගල්ල ග්‍රාම සංවර්ධන සමිතියේ සභාපතිගේ 2023.01.12 දිනැතිව ඉදිරිපත් කර ඇති ලිපියට අනුව නොරගල්ල ගම මැද මාර්ගය 2000 වර්ෂයේ සිට සංවර්ධනය කර නොමැති බවත් මේ වන විට වර්ෂාව හේතුවෙන් සෝදා පාළුවට ලක්ව ගමනා ගමනයට පවා ඉතා අසීරු තත්ත්වයට පත්ව ඇති බවත් දන්වා ඇත.මේ පිළිබඳව කාර්මික නිලධාරී විසින් පරීක්ෂා කර ඇති අතර ඊට අදාලව ඇස්තමේන්තුව වශයෙන් රු.2,162,920.37 ඇස්තමේන්තුවක් ඉදිරිපත් කර ඇති අතර,මේ සඳහා අවශ්‍ය ද්‍රව්‍යාධාර හා කම්කරු කුළිය වශයෙන් තාර යොදන පුද්ගලයාට පමණක් ගෙවීම් කරන ලෙස සමිතිය විසින් ඉල්ලීම් කර ඇති බැවින් ඊට අදාලව ද්‍රව්‍යාධාර ඇස්තමේන්තුවක් කාර්මික නිලධාරී විසින් ඉදිරිපත් කර ඇත.මෙම ද්‍රව්‍යාධාර ඇස්තමේන්තුව අදාල ද්‍රව්‍ය ලබාදි මාර්ග නඩත්තු කටයුතු ක්‍රියාත්මක කිරීමටත් ඒ සඳහා සභා අරමුදලින් වියදම් දැරීමටත් සුදුසු බවට වන යෝජනාව ගරු මන්ත්‍රී චන්දු නිරෝෂන් මහතා විසින් ස්ථීර කරන ලදි.ඒ අනුව ගරු සභාවේ කරුණු විමසීමේදී ඇස්තමේන්තුවේ සඳහන් ද්‍රව්‍ය අතුරින් ගබඩාවේ ඇති තාර බැරල් 04 ක් සහ රුපියල් එක්ලක්ෂ පනස්දහකට යටත්ව ද්‍රව්‍යාධාර ලබාදීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.
2. ශ්‍රී සාරානාත් විහාරය,දම්බුළුවන,කහවත්ත,රත්නපුර ,විහාරාධිකාරී,පූජ්‍ය රත්නපුරේ ධම්ම කිත්ති හිමි විසින් එම විහාරස්ථානයට පිවිසෙන මාර්ගය සංවර්ධනය කර දෙන ලෙස ඉල්ලා ගරු අග්‍රාමාත්‍යතුමන් වෙත කර ඇති ඉල්ලීමට අනුව ගරු අග්‍රාමාත්‍ය ලේකම් ගේ 2022.12.28 දිනැති ලිපිය මඟින් මේ පිලිබඳව ගන්නා ක්‍රියාමාර්ගය පිළිබඳව දැනුවත් කරන මෙන් දන්වා ඇත.ඒ අනුව ප්‍රාදේශීය සභා කාර්මික නිලධාරී විසින් අදාල මාර්ගය පරීක්ෂා කර වාර්තාව ඉදිරිපත් කර ඇති අතර ඊට අදාල ඇස්තමේන්තුව සකස් කර ඇත.එහි වටිනාකම රු.2,110,900.00 කි. මේ අවස්ථාව වන විට ජාතික අයවැය චක්‍රෙල්ඛ 03/2022 යටතේ සංවර්ධන කටයුතු සඳහා වියදම් දැරීම සීමා කර ඇති අවස්ථාවක මෙම විහාරස්ථානයට පිවිසෙන මාර්ගය සංවර්ධනය සඳහා ප්‍රතිපාදන වෙන් කර ක්‍රියාත්මක කිරීමට අදාල මහ සභාවේ තීරණය ලබා ගැනීම සඳහා වන යෝජනාව ගරු සභාපති කුලතුංග ලියනගේ මහතා විසින් කරන ලද යෝජනාව ගරු මන්ත්‍රී සුසාන්ත රූපසිංහ මහතා විසින් ස්ථීර කරන ලදි.

ඒ අනුව ගරු සභාවේ කරුණු විමසීමේදී ඇස්තමේන්තු ගත මුදල දැරීමට තරම් නිවිතිගල ප්‍රාදේශිය සභාවේ ප්‍රතිපාදන ප්‍රමාණවත් නොවන බැවින් දැනට ක්‍රියාත්මක කිරීමට නොහැකි බවත් ඒ පිළිබඳව දන්වා යැවීම සුදුසු බවත් ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

1. මොල්ලිගොඩ වත්ත,වැරණියාගොඩ,කරංගොඩ,රත්නපුර ලිපිනයෙහි පදිංචි ඩබ්.ඒ හසිත ලක්මාල් යන දරුවා 2021 අ.පො.ස (උසස් පෙළ) විභාගයෙන් විශිෂ්ට A සාමාර්ථ 03 ක් ලබාගෙන දැනට සෞන්දර්‍ය විශ්වවිද්‍යාලයට තේරී පත්ව ඇත.බහුමාධ්‍ය විෂය හැදෑරීමට අපේක්ෂිත බැවින් වෙබ් අඩවි නිර්මාණය,ඩිජිටල් සිතුවම්,ග්‍රැෆික් හා ත්‍රිමාණ,ද්විමාණ සිතුවම් වැනි විෂයන් අන්තර්ගත බැවින් ලැප්ටොප් පරිගණකයක අවශ්‍යතාවය ඇති බවත් අඩු ආදායම්ලාභී පවුලක දරුවෙකු වන ඔහුට එය මිලදී ගැනීම අපහසු බැවින් නිවිතිගල ප්‍රාදේශිය සභාව මගින් යම් උපකාරයක් කර දෙන ලෙස ඉල්ලීමක් කර ඇත.එබැවින් ඒ සම්බන්ධව ගරු සභාවේ තීරණයක් ගැනීමට වන යෝජනාව ගරු සභාපතිතුමා විසින් කරන ලද යෝජනාව ගරු උප සභාපති විජිත වැරණියගොඩ මහතා විසින් ස්ථීර කරන ලදි.ඒ අනුව ගරු සභාවේ කරුණු විමසීමේදී 1987 අංක 15 දරණ ප්‍රාදේශිය සභා පනතේ 132 (ඒ) වගන්තිය ප්‍රාකාරව ගරු ආණ්ඩුකාරතුමාගේ පුර්ව අනුමැතිය ලබා ගැනීම සඳහා ගරු ආණ්ඩුකාරතුමාගේ අනුමැතිය වෙත යොමුකිරීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.
2. නිවිතිගල ප්‍රාදේශිය සභාවේ ආයතන අංශය භාරව කටයුතු කරන ප්‍රධාන කළමනාකරණ සේවා නිලධාරී විසින් පෞද්ගලික ලිපිගොනු සහ විශ්‍රාම වැටුප් සැකසීම යන විෂයන් කරගෙන යනු ලබයි.එම නිලධාරිනිය විසින් භාවිතා කරන ලද පරිඝනකය නඩත්තු කටයුත්තක් සඳහා බාහිර ආයතනයක් වෙත යොමුකර ඇතත් අළුත්වැඩියාව සඳහා අවශ්‍ය අමතර කොටස් නොමැති වීම නිසා අවුරුද්දකටත් අධික කාලයක් තිස්සේ පරිඝනකය අළුත්වැඩියා කිරීම සිදුකර නොමැත.මීට අමතරව කාර්ය මණ්ඩල තොරතුරු ,කාර්යාල අධීක්ෂණ වාර්තා,විගණන වාර්තා,රාජකාරී පැවරීමේ කටයුතු ආයතන අංශයේ නවක නිලධාරිනියක් විසින් සිදුකරනු ලබන අතර එම නිලධාරීන් දෙදෙනාම භාවිතා කරනු ලැබුවේ නඩත්තු කටයුතු සඳහා යොමු කර ඇති පරිගණකය බැවින්ද,විශ්‍රාම වැටුප් සැකසීම මාර්ගගත ක්‍රමය හරහා සිදුකළ යුතු බැවින් සහ පෞද්ගලික ලිපිගොනු සම්බන්ධ කටයුතු අප්‍රාමාදව කළ යුතු බැවින් දෛනික කටයුතු කරගෙන යාම අපහසු වී ඇත.ජාතික අයවැය චක්‍රලේඛ 03/2022 අනුව මිලදී ගැනීම් සීමා වී ඇති නමුත් කාර්යාල කටයුතු වඩාත් කාර්යක්ෂමව පවත්වාගෙන යාම අවශ්‍ය බැවින් නව පරිඝනක යන්ත්‍ර දෙකක් මිලදී ගැනීම සුදුසු බව ගරු සභාපතිතුමා විසින් කරන ලද යෝජනාව ගරු මන්ත්‍රී බුද්ධික ප්‍රේමරත්න මහතා විසින් ස්ථීර කරන ලදි.ඒ අනුව ගරු සභාවේ කරුණු විමසීමේදී අවශ්‍යතාවය මත මිලදී ගැනීම කළ යුතු බැවින් මිල ගණන් කැඳවා ලබා ගැනීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.
3. දොළොස්වල කොම්පෝස්ට් අංගනයේ මේ වන විට කොම්පෝස්ට් පොහොර හැලීමේ කටයුතු ආරම්භ කර ඇති අතර මෙම පොහොර විකිණීම සඳහා ක්‍රමවේදයක් සැකසිය යුතුය.දැනට 300kg ක් පමණ හලා ඇති අතර දළ වශයෙන් 5000kg පමණ හැලීමට ඉතිරි වී ඇත.හලන ලද පොහොර පැකට් කර විකිණීමේදී ඒ සඳහා මිල ගණන් නියම කිරීම කළ යුතුව ඇත.එහිදී දැනට කොම්පෝස්ට් අලෙවිය සිදුකරනු ලබන රත්නපුර මහ නගර සභාව,පැල්මඩුල්ල ප්‍රාදේශිය සභාව ආදියෙහි මිල ගණන් විමසු අතර 01 Kg ක් සඳහා රු.15.00 ක මිලක් එම ආයතන විසින් නියම කර ඇති බව තහවුරු විය. අප ප්‍රාදේශිය සභාවෙන් නිෂ්පාදනය කරනු ලබන්නේ කාබනික පොහොර පමණක් වන අතර රසායනික ද්‍රව්‍ය මිශ්‍ර කර සකස් කරන කොම්පෝස්ට් පොහොර 01 kg ක් රු.60.00 ක් පමණ වන බව ඩිමෝ ආයතනයෙන් ලබා ගත් මිල ගණන් වල සඳහන් වේ.ඒ අනුව පහත සඳහන් මිල ගණන් පරිදි අලෙවි කිරීමටත් සභාව මගින් නිෂ්පාදනය කරන පොහොර සෘජුවම පොහොර සමාගමක් වෙත සපයන්නේද ගොවිජන සේවා කාර්යාලය හරහා අලෙවි කරන්නේද යන්න තීරණය කිරීමටත් වන යෝජනාව ගරු සභාපති කුලතුංග ලියනගේ මහතා විසින් ඉදිරිපත් කළ අතර එම යෝජනාව ගරු මන්ත්‍රී සුසාන්ත රුපසිංහ මහතා විසින් ස්ථීර කරන ලදි.

ඒ පිළිබඳව කරුණු විමසීමේදී පෞද්ගලික ගැනුම්කරුවන් සහ ගොවිජන සේවා දෙපාර්තමේන්තුව විසින් මිලදී ගැනීම් නවතා ඇති බැවින් නිවිතිගල ප්‍රාදේශීය සභා කාර්යාලය මගින් පාරිභෝගිකයන් වෙත සෘජුවම පහත දක්වා ඇති මිල ගණන් යටතේම අලෙවි කිරීම සුදුසු බවත් ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

|  |  |
| --- | --- |
| ඒකක ප්‍රමාණය | අයකළ යුතු මිල ගණන්-රුපියල් |
| 01 kg | 15.00 |
| 02 kg | 30.00 |
| 05 kg | 75.00 |
| 25 kg | 375.00 |
| 50 kg | 750.00 |

1. කොම්පෝස්ට් පොහොර පැකට් කිරීම සිදුකිරීමේදී පැකට් මැසීමේ යන්ත්‍රයක් හා පොහොර මැනීම සඳහා ඩිජිටල් තරාදියක් (50kg) සහ පොහොර පැකට් කිරීමට අවශ්‍ය පොලිතින් සහ සීලර් යන්ත්‍රයක් මිලදී ගැනීම සුදුසු බවට ගරු සභාපතිතුමා විසින් කරන ලද යෝජනාව ගරු මන්ත්‍රී බුද්ධික ප්‍රේමරත්න මහතා විසින් ස්ථීර කරන ලදි.

ඒ අනුව ගරු සභාවේ කරුණු විමසීමේදී කොම්පෝස්ට් නිෂ්පාදනයේ අවසාන නිමැවුම් මට්ටමේ පැකට් කිරීම සඳහා අත්‍යාවශ්‍යයෙන් තිබිය යුතු ඉහතින් සඳහන් උපාංග මිල ගණන් කැඳවා මිලදී ගැනීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

1. පවතින ආර්ථික අර්බුදයත් සමග ප්‍රදේශයේ ජනතාවට ඖෂධ ලබා ගැනීමට විශාල වියදමක් දැරීමටත් ඖෂධ වල හිඟයක් පැවතීමත් නිසා ජනතාව දැඩි දුෂ්කරතාවයටත් මුහුණ දීමටත් සිදුව ඇත.ආයුර්වේද වෛද්‍ය ක්‍රමය ප්‍රචලිත කිරීමටත් බල ප්‍රදේශයේ ජනතාවට සහනයක් සැලසීමේ අපේක්ෂාවෙන් අප විසින් කරන ලද ඉල්ලීමට අනුව වැඩිහිටි සමිති කේන්ද්‍ර කොටගෙන ආයුර්වේද සායන පැවැත්වීමට නිවිතිගල බල ප්‍රදේශයේ වසම් වල පහත ස්ථාන නම් කර එවා ඇත. ඒ සම්බන්ධයෙන් ගරු සභාවේ තීරණයක් ගැනීමට වන යෝජනාව ගරු සභාපතිතුමා විසින් ඉදිරිපත් කළ අතර එම යෝජනාව ගරු මන්ත්‍රී සුසාන්ත රූපසිංහ මහතා විසින් ස්ථීර කරන ලදි.ඒ අනුව ගරු සභාවේ කරුණු විමසීමේදී පහතින් සඳහන් දිනයන් වල එම ස්ථානයන්හි නිවිතිගල ප්‍රාදේශීය සභා නිදහස් ආයුර්වේදය මගින් සායන පැවැත්වීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

|  |  |  |  |
| --- | --- | --- | --- |
| අනු අංකය | **වසම** | **දිනය** | **සායනය පවත්වන ස්ථානය** |
| 1 | එරබද්ද | 2023/01/25 | සුභසාධන ප්‍රජාශාලාව |
| 2 | නොරගල්ල | 2023/02/09 | නොරගල්ල පන්සල |
| 3 | නිවිතිගල | 2023/02/22 | ක්ෂේත්‍රාරාම පන්සල |
| 4 | පහල කරවිට | 2023/03/09 | කුරුදුකොළණිය නිල පියස |
| 5 | දොළොස්වල | 2023/03/30 | ජයවර්ධනාරාමය |
| 6 | දොඹගම්මන | 2023/04/26 | බහුකාර්ය ගොඩනැගිල්ල |
| 7 | පෑබොටුව | 2023/05/11 | විසුද්ධාරාම පන්සල |
| 8 | වන්නිය වත්ත 1.ගමේකන්ද 2.කිරිබත්ගල ගම | 1. 2023/05/252. 2023/05/31 | 1. ප්‍රජාශාලාව2. ශෛල දර්ශනාරාමය |
| 9 | සිදුරුපිටිය  | 2023/06/08 | ප්‍රජාශාලාව - සායනයපෙරපාසල - දැනුවත් කිරීමේ වැඩසටහන |
| 10 | දෙල්වල | 2023/07/21 | සේවා පියස |
| 11 | කිරිබත්ගල | 2023/07/13 | පහල කිරිබත්ගල ප්‍රජා ශාලාව |
| 12 | තුත්තිරිපිටිය | 2023/07/26 | තුත්තිරිපිටිය පන්සල |
| 13 | වතුපිටිය | 2023/08/10 | වතුපිටිය පන්සල |
| 14 | හල්කඳළිය | 2023/08/31 | කිරිඇල්ලවත්ත පන්සල |
| 15 | උඩ කරවිට | 2023/09/14 | මූලමහා විහාරය |
| 16 | දොලොස්වල කන්ද | 2023/10/12 | විමලදර්ශනාරාමය |
| 17 | වටාපත | 2023/10/25 | සේවා පියස |
| 18 | යක්දෙහිවත්ත | 2023/11/09 | ප්‍රජාශාලාව |
| 19 | කොළඹගම | 2023/11/30 | මණ්ඩදොළ ප්‍රජා ශාලාව |
| 20 | පිංකන්ද | 2023/12/06 | නො.01. ප්‍රජාශාලාව |
| 21 | පාතකඩ | 2023/12/14 | පාතකඩ විද්‍යාලය |

1. 2023/01/10 සහ 2023/01/24 වන දින පැවැත්වු මුදල් ප්‍රතිපත්ති කාරක සභා වාර්තාවේ ඇතුළත් තීරණ ක්‍රියාත්මක කිරීම සුදුසු බව ගරු ආර් ඒ වසන්ත මන්ත්‍රීතුමාගේ එකඟතාවය නොමැතිව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

***නිවිතිගල ප්‍රාදේශීය සභාවේ 2023 ජනවාරි මාසයට අදාලව පැවැත්වූ මුදල් ප්‍රතිපත්ති කාරක සභා රැස්වීම 2023/01/10 දින ප‍.ව.1.30 ට ප්‍රාදේශීය සභා රැස්වීම් ශාලාවේදී පවත්වන ලදී.***

1. ලංසු විවෘත කිරීමේ කමිටුව පත් කිරීම.
2. මුදල් කමිටු පවත්වන දින තීරණය කිරීම.
3. වෙන්කර ඇති ප්‍රතිපාදන ද 03/2022 ජාතික අයවැය චක්‍රලේඛය සහ එම චක්‍රලේඛයට අනුව වැඩකටයුතු සිදුකරන ලෙස පළාත් පාලන ආයතන වෙත කෙරෙන නැවත දැනුම් දීමක් වශයෙන් ගරු ආණ්ඩුකාරතුමාගේ උපදෙස් මත පළාත් පාලන කොමසාරිස් විසින් යොමු කරන ලද CLG/DE/2/2/1 අංක දරන 2022.12.30 දිනැති ලිපිය අනුව 2023 වරෂය සඳහා ප්‍රසමිපාදන සැලැස්මට අනුව මිලදී ගත යුතු අත්‍යාවශ්‍ය මිලදී ගැනීම් පිළිබඳ තීරණය කිරීම.
4. ප්‍රසම්පාදන සැලැස්මට ඇතුලත් කර නොමැති නමුත් විෂය නිලධාරීන් විසින් වරින් වර ඉල්ලා සිටිනු ලබන ද්‍රව්‍යවල මිලදී ගැනීම් සිදු කිරීමේදී වියදම් පාලනය යටතේ අනුගමනය තළ යුතු ක්‍රියාමාරග තීරණය කිරීම.
5. මිල ගණන් කැඳවිය යුතු ක්‍රමවේදය තීරණය කිරීම.

01. ලංසු විවෘත කිරීමේ කමිටුව පත් කිරීම.

ගරු සභාපතිතුමාගේ සහභාගීත්වය ද සහිතව සොමී ගුණවරධන මන්ත්‍රීතුමා සහ චම්පිකා මධුමති මන්ත්‍රීතුමිය ලංසු විවෘත කිරීමේ කමිටුවේ සාමාජිකයින් ලෙස ගරු සභාපතිතුමා විසින් පත් කරන ලදී.

02. මුදල් කමිටු පවත්වන දින තීරනය කිරීම.

සෑම මසකම හතරවන සතියේ අඟහරුවාදා දින මුදල් කමිටුව පැවැත්වීමට තීරණය කරන ලදී.

1. ජනවාරි - 24 වනදා
2. පෙබරවාරි - 28 වනදා
3. මාරතු - 28 වනදා
4. අප්‍රේල් - 25 වනදා
5. මැයි - 23 වනදා
6. ජූනි - 27 වනදා
7. ජූලි - 25 වනදා
8. අගෝස්තු - 29 වනදා
9. සැප්තැම්බර් - 26 වනදා
10. ඔක්තොම්බර් - 24 වනදා
11. නොවැම්බර් - 28 වනදා
12. දෙසැම්බර් - 27 වනදා

මුදල් කමිටු පැවැත්වේ.

03. සෞඛ්‍ය අංශය සඳහා අවශ්‍ය උපකරණ සහ වාහන සඳහා මිල දී ගත යුතු ප්‍රසම්පාදන සැලැස්මට ඇතුළත් කර ඇති මිලදී ගැනීම් ද වාහන සම්බන්ධයෙන් අනපේක්ෂීත අවස්ථාවලදී සිදු කළ යුතු මිලදී ගැනීම් හා පිළිසකර කිරීම් හැරුණු විට 03/2022 ජාතික අයවැය චක්‍රලේඛය සහ පළාත් පාලන කොමසාරිස්ගේ CLG/DE/2/2/1 අංක දරණ 2022/12/30 ලිපිය අනුව අත්‍යවශ්‍ය මිලදී ගැනීම් පමණක් සිදු කිරීමට තීරණය විය. ඒ අනුව ප්‍රසම්පාදන සැලැස්මට ඇතුළත් කරනු ලැබුව ද අනෙකුත් සියලු ම මිලදී ගැනීම්වල අත්‍යාවශ්‍යතාවය තහවුරු කර ගරු සභාවේ අනුමැතිය ලබාගැනීම අනිවාර්ය බව තීරණය විය. එමෙන් ම ආණ්ඩුකාරතුමාගේ පූර්ව අනුමැතිය අවශ්‍ය අවස්ථාවලදී ප්‍රසම්පාදන ක්‍රියාවලිය ආරම්භ කිරීමට ප්‍රථමව එම අනුමැතීන් ලබාගෙන තිබීම අනිවාරය බව තීරණය විය.

04. ප්‍රසම්පාදන සැලැස්මට ඇතුළත් කර නොමැති අනෙකුත් මිලදී ගැනීම්වලදී රු. 1.00 - රු. 300,000/= දක්වා වූ වියදම් සඳහා එම මිලදී ගැනිම්වල අත්‍යාවශ්‍යතාව සවිස්තරව පැහැදිලි කර ඇස්තමේන්තුගත මුදලක් සහිතව ගරු සභාපතිතුමාගේ අනුමැතිය ලබාගත යුතු අතර රු. 300,000/= ට වැඩි මිලදී ගැනීම් සඳහා එම මිලදී ගැනීම්වල අත්‍යවශ්‍යතාවය එක් එක් විෂය නිලධාරීන් විසින් තහවුරු තර ඇස්තමේන්තුගත මුදලක් ද සහිතව ගරු සභාවේ අනුමැතිය ලබාගැනිම අත්‍යාවශ්‍ය බව තීරණය කරන ලදී.

05. ප්‍රසම්පාදන සැලැස්මට ඇතුළත් කර ඇති හෝ ඇතුළත් කර නොමැති සම්මත පිරිවිතර සහිත අවම වටිනාකමක් ඇති මිලදී ගැනීම්වලදී සැපයුම්කරුවන් පියාපදිංචි කරගනු ලැබූ ආයිතම් සඳහා වෙළඳපළ මිල සැසඳුම් ක්‍රමය (Shopping) අනුගමනය කිරීමට තීරණය කරන ලදී.

 අනෙකුත් අත්‍යාවශ්‍ය මිලදී ගැනීම් සිදු කිරීමට ගරු සභාවේ අනුමැතිය ලබාගැනීමේදී මිල ගණන් කැඳවිය යුතු ක්‍රමවේදය ද නිශ්චිතව තිරණය කර ගැනීමට අදාළ විෂය නිලධාරීන් කටයුතු කළ යුතු බව තීරණය කරන ලදී.

|  |
| --- |
| **ප්‍රසම්පාදන කමිටුවේ රැස්වීම් වාර්තා** |
| ප්‍රසම්පාදන කමිටුවේ ස්වභාවය | අමපප්‍රක/අප්‍රක/දෙප්‍රක/ව්‍යාප්‍රක/කප්‍රක | ප්‍රසම්පාදන අස්ථිත්වයේ නම | නිවිතිගල ප්‍රාදේශීය සභාව |
| ප්‍රසම්පාදනයේ නම | 1. සනීපාරක්ෂක ද්‍රව්‍ය මිලදී ගැනීම.
 |
| කීවැනි රැස්වීම ද යන්න | 20232 | දිනය | 2023.01.24 | කාරය/ කාරයයන් | 1. ලංසු ඇගයීම
 |
| **සහභාගි වූ** |
| ප්‍රසම්පාදන කමිටු සාමාජිකයන් වෙනත් අය (තනතුර)1. කුලතුංග ලියනගේ - සභාපති 1. ලේකම් - එම්.කේග පුෂ්පකුමාරි 2. එච්.කේ.සොමී ගුණවරධන - සාමාජික 2. කළ.සේවා නිලධාරී - යූ.එල්.අයි.ඩබ්. 3. ලක්මාලි ඩයස් - සාමාජික ලියනගේ4. සුසන්ත රූපසිංහ- සාමාජික5. ඉනෝකා ප්‍රියදර්ශනී- සාමාජික6. ඒ. සුරේෂ් කාන්ත්- සාමාජික  |

**01. මිල ගණන් ඉදිරිපත් කිරීම**

නිවිතිගල ප්‍රාදේශීය සභාව සඳහා අවශ්‍ය සනීපාරක්ෂක ද්‍රව්‍ය මිලදී ගැනීම

නිවිතිගල ප්‍රාදේශීය සභාව සඳහා අවශ්‍ය සනීපාරක්ෂක ද්‍රව්‍ය මිලදී ගැනීම සඳහා මිල ගණන් 06ක් කැඳවන ලදුව ඒ අතරින් මිල ගණන් 2ක් පමණක් ලැබී තිබුණි. එම මිල ගණන් 2023.01.20 දිනැති ලංසු විවෘත කිරීමේ කමිටුවට යොමු කරන ලද අතර ඒ පිළිබඳ විස්තර පහත දැක්වේ.

|  |  |  |  |  |
| --- | --- | --- | --- | --- |
| අංකය | අවශ්‍ය ද්‍රව්‍ය | ප්‍රමාණය | චන්ද්‍රා ස්ටෝරස්. නො.107, කෙළින් වීදිය, ගොඩකවෙල. | කුමාරසිරි ස්ටෝරස්, නො 57/1, කලවාන පාර, නිවිතිගල. |
|  | අත්මේස් (ජලය කාන්දු නොවිය යුතුය | 250 | ලුවාලා - රු.255/=(255 x 250 = 63,750/=)වෙනත් - රු.200/=(200 x 250 = 50,000/=)සාමාන්‍ය - රු.180/=(180 x 250 = 45,000/=) | රු.240/=(240 x 250 = 60,000/=) |
|  | වැහිකබා | 35 | කලිසම සහිත - රු.2950/=(2950 x 35 = 103,250/=)කලිසම රහිත - රු.2450/=(2450 x 35 = 85,750/= | රු.3300/=(3300 x 35 = 115,500/=) |
|  | බූට්ස් | 40 | කහපාට - රු.2500/=(2500 x 40 = 100,000) | රු.1900/=(1900 x 40 = 76,000/=) |
|  | ලයිෆ්බෝයි සබන්/ ඩෙටෝල් | 283 | ලයිෆ්බෝයි 100g – රු.175/=(175 x 283 = 49,525/=) | - |
|  | හාපික් | 50 | 500 ml – රු.498/=(498 x 50 = 24,900/=) | ඩෑෂ් - රු.390/=(390 x 50 = 19,500/=) |
|  | ලයිසෝල් | 50 | 950 ml – රු.780/=(780 x 50 = 39,000/=) | රු.430/=(430 x 50 = 21,500/=) |
|  | ටොයිලට් බ්‍රෂ් | 25 | රු.160/=(160 x 25 = 4000/= | රු.190/=)190 x 25 = 4,750/=) |
|  | සුදු යකඩ ඩෂ් පෑන්  | 04 | - | - |
|  | හෑන්ඩ් වොෂ් | 20 | රු.235/=(235 x 20 = 4,700/=) | ඩෑෂ් 500 ml – රු.730/=(730 x 20 = 14,600/=) |
|  | ඉදල් | 25 | රු.290/=(290 x 25 = 7,250/=) | රු.270/=(270 x 25 = 6,750/=) |
|  | ප්ලාස්ටික් කොසු | 25 | රු.390/=(390 x 25 = 9,750/=) | රු.420/=(420 x 25 = 10,500/=) |
|  | ෆ්ලෝ ක්ලීනර් බ්‍රෂ්  | 10 | මිට දිග - රු.370/=(370 x 10 = 3,700/=) | රු.390/=(390 x 10 = 3,900/=) |
|  | කාර් වොෂ්  | 06 | Britol – රු.850/=(850 x 6 = 5,100/=) | Dash 500ml – රු.460/=(460 x 6 = 2,760/=) |
|  | එයා ප්‍රෙෂ්නර් | 06 | Britol – රු.650/=(650 x 6 = 3,900/=) | Dash 500ml – රු.650/=(650 x 6 = 3,900/=) |
|  | වයිපර් | 10 | රු.395/=(395 x 10 = 3,950/=) | රු.475/=(475 x 10 = 4,750/=) |
|  | ප්‍රවාහනය සඳහා මුදලක් අයකරන්නේ නම් එම මුදල | නොමිලේ | - |

ඉහත මිල ගණන් අනුව කමිටුවේ තීරණ පහත පරිදි වේ.

* අත්මේස්, වැහිකබා සහ බූට්ස් අවම මිල ගණන් ඉදිරිපත් කර ඇති පිළිවෙල අනුව සාම්පල් පරීක්ෂෘ කර බලා මිලදී ගත යුතු බවත් මහජන සෞඛ්‍ය පරීක්ෂක වෙතින් සාම්පල් පරීක්ෂා කිරීම සුදුසු බවත් තීරණය කරන ලදී.
* සබන් සඳහා මිල ගණන් ඉදිරිපත් කර ඇත්තේ චන්ද්‍රා ස්ටෝර්ස් වෙතින් පමණක් වුව ද සාමාන්‍ය වෙළඳපළ මිල සලකා එම ආයතනයෙන් ලයිෆ්බෝයි සබන් කැට 283ක් මිලදී ගැනීමට තීරණය විය.
* හාපික්, ලයිසෝල්, හෑන්ඩ් වොෂ්, කාර් වොෂ්,මිලදී ගැනීමට අවශ්‍ය මිලි ලීටර් ප්‍රමාණය තිරණය කර නැවත මිල ගණන් කැඳවීම සුදුසු බව තීරණය කරන ලදී.
* කුමාරසිරි ස්ටෝරස් වෙතින් අවම මිල ගණන් අනුව ඉදල් 25ක්, එයා ප්‍රෙෂ්නර් 06ක්, මිලදී ගැනීමට තීරණය විය.
* චන්ද්‍රා ස්ටෝරස් වෙතින් අවම මිල ගණන් අනුව ටොයිලට් බ්‍රෂ් 25ක්, ප්ලාස්ටික් කොසු 25ක්, ෆ්ලෝ ක්ලීනර් බ්‍රෂ් (මිට දිග) 10ක් සහ වයිපර් 10ක් මිලදී ගැනීමට තීරණය විය.

02) SGRW 8883 ටේලරයේ අලුත්වැඩියාව සහ RC 1400දරණ ට්‍රැක්ටරයේ අඩුපාඩු සෑදීම සඳහා එම වාහන පරීක්ෂා කර බලා ඇස්තමේන්තු ඉදිරිපත් කරන ලෙස මිල ගණන් කැඳවීම සුදුසු බව තීරණය කරන ලදි.

**04.02 ගරු මන්ත්‍රී ලහිරු රත්නායක** **මහතා**

1. නිරිඇල්ලවත්ත,කොලනිය,දිගාන පදිංචි අවුරුදු 76 ක් වයසැති ඒ.වී සැම්සන් යන අය දීර්ඝකාලීන හෘදයාබාධයකින් පෙළෙන බැවින් මාසිකව විශාල මුදලක් ඖෂධ සඳහා වැයකිරීම කළ යුතුව ඇත.ස්ථීර ආදායම් මාර්ගයක් නොමැති රැක බලා ගැනීමට කිසිවෙකුත් නොමැති නිසා ඖෂධ වලට මුදල් සොයා ගැනීම දුෂ්කර වී ඇත.එබැවින් රෝගීආධාරයක් අපේක්ෂාවෙන් නිවිතිගල ප්‍රාදේශීය සභාව වෙත ඉල්ලීමක් ඉදිරිපත් කර ඇත.

1987 අංක 15 දරණ ප්‍රාදේශීය සභා පනතේ 19 (XXIII) වන වගන්තිය ප්‍රාකාරව දුගී ජනතාවට සහන සැලසීම,අසරණ තැනැත්තන් කායිකව මානසිකව හෝ සමාජීය වශයෙන් ආබාධිත තැනැත්තන් පුනරුත්ථාපනය කිරීම සඳහා ප්‍රාදේශිය සභා අරමුදලින් යම් කොටසක් වියදම් කිරීමේ පදනම මත ඔහු වෙත යම් රෝගී ආධාරයක් ලබා දීම සුදුසු බව ගරු මන්ත්‍රී ලහිරු රත්නායක මහතා විසින් කරන ලද යෝජනාව ගරු මන්ත්‍රී චන්දු නිරෝෂන් මහතා විසින් ස්ථීර කරන ලදි.ඒ අනුව ගරු සභාවේ කරුණු විමසීමේදී රුපියල් දසදහසක මුදලක (රු.10,000.00) ලබාදීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

**04.03 ගරු මන්ත්‍රී දුමින්ද සම්පත් මහතා**

I**.** ඇලපාත නිරිඇල්ල දොරළුහේන නැමැති ඉඩමේ පවත්වාගෙනු යන ලබන කළුගල් කැණීමේ ව්‍යාපාරයේ ප්‍රවාහන කටයුතු සඳහා නිවිතිගල ප්‍රාදේශිය සභාවට අයත් නිරිඇල්ල වටවල මාර්ගය භාවිතා කරන අතර සභාව ඒ වෙනුවෙන් 2022.02.25 වන දින ගිවිසුමකට එළඹ ඇත.එම මාර්ගයේ පසුගිය දිනක දැති රෝද සහිත එක්ස්කැවේටර් යන්ත්‍රයක් ගමන් කිරීම හේතුවෙන් මාර්ගය පළුදු වී දැඩි ලෙස හානි වී ඇත.එළඹ ඇති ගිවිසුමේ 04 වන වගන්තිය ප්‍රාකාරව මාර්ගයට යම් හානියක් වී ඇත්නම් තැන්පතු මුදලෙන් හානිපුර්ණය කළ යුතු බව සහ 07 වන වගන්තිය ප්‍රාකාරව හානිපුර්ණය සඳහා තැන්පත් මුදල ප්‍රමාණවත් නොවන අවස්ථාවක හිමිකරුගෙන් එම මුදල අයකර ප්‍රතිසංස්කරණය කළ යුතු බව දක්වා ඇත.ඒ අනුව මාර්ගය ප්‍රතිසංස්කරණය කඩිනමින් සිදු කිරීම සුදුසු බව ගරු මන්ත්‍රී දුමින්ද සම්පත් මහතා විසින් කරන ලද යෝජනාව ගරු මන්ත්‍රී බුද්ධික ප්‍රේමරත්න මහතා විසින් ස්ථීර කරන ලදි.

 ඒ අනුව ගරු සභාවේ කරුණු විමසීමේදී කඩිනමින් කාර්මික නිලධාරී ලවා පරීක්ෂා කර ඇස්තමේන්තු සකස් කොට ඒ අනුව ගිවිසුම ප්‍රාකාරව හානිපුර්ණය සිදුකර කඩිනමින් මාර්ගය ප්‍රතිසංස්කරණය කිරීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

(05) හදිසි යෝජනා-ඇත

01)13 කණුව,උඩ කරවිට පදිංචි ඩී එම් ශාන්ත විජය කුමාර නැමැති අය දීර්ඝ කාලීන මානසික රෝගයකින් පෙළෙන අතර ඉතා අසරණව ජීවත් වන මොහුට තම ප්‍රතිකාර සඳහා මුදල් සොයා ගැනීම අපහසු වී ඇත.ඖෂධ ලබා ගැනීමට නොහැකි නිසා දිනෙන් දින උත්සන්න වන මෙම රෝගය නිසා සෞඛ්‍ය සම්පන්නව ඉතා දුර්වල වී ඇත.ඔහු වෙත රෝගීආධාරයක් අපේක්ෂාවෙන් නිවිතිගල ප්‍රාදේශිය සභාව වෙත ඉල්ලීමක් කර ඇත.එබැවින් ඔහු වෙත රෝගී ආධාරයක් ලබා දීම සුදුසු බව ගරු මන්ත්‍රී නුවන් බෝඹුවල මහතා විසින් කරන ලද යෝජනාව ගරු මන්ත්‍රී චන්දු නිරෝෂන් මහතා විසින් ස්ථීර කරන ලදි.

ඒ අනුව ගරු සභාවේ කරුණු විමසීමේදී 1987 අංක 15 දරණ ප්‍රාදේශීය සභා පනතේ 19 (XXIII) වන වගන්තිය ප්‍රාකාරව දුගී ජනතාවට සහන සැලසීම,අසරණ තැනැත්තන් කායිකව මානසිකව හෝ සමාජීය වශයෙන් ආබාධිත තැනැත්තන් පුනරුත්ථාපනය කිරීම සඳහා ප්‍රාදේශිය සභා අරමුදලින් යම් කොටසක් වියදම් කිරීමේ පදනම මත රෝගී ආධාරයක් ලෙස රුපියල් දසදහසක මුදලක් (රු.10,000.00) ලබාදීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

02)14 සැතපුම,පෑබොටුව පදිංචි එල් එල් ගාමිණි ලියනගේ යන අය පිළිකා රෝගී තත්වයකින් පෙළෙන අතර දැනට බදුල්ල රෝහලේ නේවාසිකව ප්‍රතිකාර ලබයි.දරුවන් තිදෙනෙකු සිටින මොහුට ස්ථීර ආදායම් මාර්ගයක්ද නොමැත.එබැවින් ප්‍රතිකාර ගැනීම සඳහා යම් ආධාර මුදලක් දෙන ලෙස ඉල්ලීමක් කර ඇත.එනිසා ඔහු වෙත රෝගී ආධාරයක් ලබා දීම සුදුසු බව ගරු මන්ත්‍රී නුවන් බෝඹුවල මහතා විසින් කරන ලද යෝජනාව ගරු මන්ත්‍රී සුසාන්ත රූපසිංහ මහතා විසින් ස්ථිර කරන ලදි.

ඒ අනුව ගරු සභාවේ කරුණු විමසීමේදී 1987 අංක 15 දරණ ප්‍රාදේශීය සභා පනතේ 19 (XXIII) වන වගන්තිය ප්‍රාකාරව දුගී ජනතාවට සහන සැලසීම,අසරණ තැනැත්තන් කායිකව මානසිකව හෝ සමාජීය වශයෙන් ආබාධිත තැනැත්තන් පුනරුත්ථාපනය කිරීම සඳහා ප්‍රාදේශිය සභා අරමුදලින් යම් කොටසක් වියදම් කිරීමේ පදනම මත රෝගී ආධාරයක් ලෙස රුපියල් දසදහසක මුදලක් (රු.10,000.00) ලබාදීම සුදුසු බව ගරු මන්ත්‍රීවරුන්ගේ හා මන්ත්‍රීතුමියන්ගේ ඒකමතිකත්වයෙන් සභා සම්මත විය.

(06) මුදල් ප්‍රතිපත්ති කාරක සභා වාර්තාව-2023/01/10 හා 2023/01/24 වන දින පැවැත් වූ මුදල් ප්‍රතිපත්ති කාරක සභා වාර්තා සභාවට ඉදිරිපත් කිරීම-

2023.02.21 දින සභාව සඳහා න්‍යාය පත්‍රයේ ඇමුණුම් වශයෙන් ඉදිරිපත් කර ඇති මුදල් ප්‍රතිපත්ති කාරක සභා වාර්තා මෙම සභා වාර්තාවේ කොටසක් වශයෙන් පිළිගෙන සභාගත කරන ලදී**.**

(07) වෙනත් කාරණා-සභිකයන්ගේ අදහස් දැක්වීම

1. ගරු මන්ත්‍රී ලෝහිත වේරගම මහතා

නිවිතිගල උඩවත්ත මාර්ගයන් යාකිරීම සදහා මාර්ගය සකස් කිරීමට සභාව මගින් ලබා දුන් සිලින්ඩර් සවිකිරීම සඳහා බැක්හෝ යන්ත්‍රයක් පැය තුන හතරකට අවශ්‍ය වෙලා තියෙනවා.ඒක ලබා දෙන්න කටයුතු කරනවා නම් ගොඩක් අගය කරනවා.මොකද යන්න කලින් මේ වැඩේවත් කරන්න පුළුවන් වුණොත් හොඳයි.

1. ගරු මන්ත්‍රී අජන්ත සිසිර කුමාර මහතා

වීදි පහන් ලබාදෙනවා කියලා කිව්වා.ඒත් තාම හම්බ වුණේ නැහැ.ඉක්මනට ලබා දෙනවා නම් ගොඩක් හොඳයි.

1. ගරු මන්ත්‍රී ආර් ඒ වසන්ත මහතා

ශ්‍රී ලංකාවේ දේශපාලන ඉතිහාසයේ අළුත් අත්දැකීමක් ජනතාවට දැනෙමින් පවතින අවස්ථාවක්.ප්‍රාදේශිය සභා ධුර කාලය ඉක්මවා අවුරුද්දක කාලයක් සභාව ක්‍රියාත්මක වෙමින් තියෙනවා.මැතිවරණ කොමසාරිස් විසින් නීත්‍යානුකූලව මැතිවරණයක් කැඳවලා තියෙනවා.වත්මන් රටේ පසුබිමත් සමග ජනාධිපතිවරයා විසින් එය කල් දැමීමට කටයුතු කරමින් ඉන්නවා.ඒ වගේම මැතිවරණයක් ඹ්නි යැයි කියමින් හඬක් නගන ඇතැම් දේශපාලන කණ්ඩායම්ද අභ්‍යන්තරිකව මැතිවරණය කල්දැමීමේ අපේක්ෂාවෙන් ඉන්නවා.

අද සභාවේ සිදුවු කතාබහත් සමග සිතට ගත යුත්තක් තමයි වඩා වගකීමෙන් වැඩ කළ යුතු බව.සභාවක් විදිහට අපේ වගකීම විය යුත්තේ මහජනතාවට සේවය කිරීමයි.එයට හානියක් වන දෙයක් සිදුවෙනවා නම් එය නොවිය යුතුයි.කණ්ඩායම් නායකයෙක් විදිහට අපේක්ෂකයෙක් විදිහට මම ඉදිරි මැතිවරණයට තරඟ කරනවා.මා සහභාගි වන දේශපාලනික වේදිකාවන් වල සභාවේ මා එකඟ නොවු කරුණු පිළිබඳව කතාකළා.ඉදිරියේදීත් එලෙසමයි.ඒක මම විවෘතව කියනවා.මගේ හිතට එකඟවයි ඒ දේ සිදුකරන්නේ.ඒක හුදෙක් දේශපාලනිකව අදහස් දැක්වීමක්.පෞද්ගලික කරුණු පදනම් වෙලා නැහැ.උදාහරණකයක් විදිහට උප සභාපතිතුමාගේ දුරකතනය සම්බන්ධව මම කතා කළා.මෙතන විවිධ දේශපාලන කණ්ඩායම් නියෝජනය කරනවා.අපේ දේශපාලන මතයන් එකිනෙකට වෙනස් වුවත් මෙතැනදී කතා කරන යෝජනා වලට හඩක් නොනැගුවත් මෙතන සිටින හැමෝම ඒ පිළිබඳ මනා අවබෝධයකින් තමයි කටයුතු කරන්නේ.ඕනිනම් අපි සම්මත කරන ඇතැම් යෝජනා තුළින් නිලධාරීන්ට පුළුවන් සීමාවන් ඉක්මවා යන්න.මෙතැන සිටින ඇතැම් මහජන නියෝජිතයන් සභාපතිතුමා ඇතුළුව ඉදිරි මැතිවරණයට තරඟ කරන්නේ නැහැ.නමුත් දැන් ගන්නා තීන්දු නිසා සභාවේ යම් අක්‍රමකිතාවයක් සිදුවුවහොත් ඉදිරියේදී ඒ සම්බන්ධයෙන් අපි සියල්ලටම වගකීමට බැඳෙන්න වෙන බව මතක් කරන්න ඕනි.ඉස්සර වගේ නෙමෙයි ජනතාව දැන් බුද්ධිමත්.හොඳ අවධානයකින් තමයි කටයුතු කරන්නේ.තමා නියෝජනය කරන දේශපාලන පක්ෂ වල නායකයින්ගේ අරමුණු නම් සාක්ෂාත් කරන්නේ නම් ඒ තුළින් ජනතාවට හොඳ සේවාවක් ලබාදෙන්න බැහැ.ඒ අරමුණ ඉෂ්ට වෙන්නෙ නැහැ.

සභාවෙන් විය යුතු කාර්යයන් ජනතාවට ඉටුවීම පිළිබඳ සෑහිමකට පත්වෙන්න බැහැ.පුර්ව ළමා විය සංවර්ධන කටයුතු,ක්‍රීඩා කුසලතා නැංවීමට,මාතෘ හා ධාරක සේවාවන්ට අදාල පහසුකම් සැපයීම,කසළ කළමනාකරණය වැනි සභාවෙන් ඉටුවිය යුතු අත්‍යාවශ්‍ය කාරණාවන් ක්‍රියාත්මක කරන්න බැරි සභාවේ ඇති අරමුදල් ප්‍රමාණවත් නොවන නිසා.මම ආරම්භක සභාවේ සිටම කියන්නේ ආදායම් උත්පාදන මාර්ග ක්‍රියාත්මක කළ යුතු බවයි.මැණික් වෙළඳාමේ නිරත වෙලා සිටින පුද්ගලයෙක් විදිහට නිවිතිගල ඇති මැණික් සම්පත් වලින් අපි අදායම් රැස්කරන්න ප්‍රමාණවත් දායකත්වයක් ලබලා දීලා නැහැ.මැණික් ගලක් හරියට ටෙස්ට් කරන්න ඕනි තාක්ෂණය මැණික් හා ස්වර්ණාභරණ අධිකාරියෙත් නැහැ.එවැනි තාක්ෂණික මධ්‍යස්ථානයක් නැත්නම් GEM HUB එකක් නිවිතිගලට අත්පත් කරගතහොත් දෛනිකව විශාල ආදායමක් ඉපැයීමට පුළුවන්.අපිට බලයට පත්වෙන්න හුදු ආශාවක් නැහැ. අපේ සංවර්ධන යෝජනා තාම සකස් කරලා නැහැ.ඉදිරියේදී සභාවට පත්වෙන සියළු දෙනාගෙන්ම ඉල්ලා සිටින්නේ ඉදිරි සංවර්ධන යෝජනා වලට මෙවනි යෝජනා ඇතුළත් කර ගන්න.

ඒ වගේම තමයි ඇලපාත ප්‍රදේශයේ තරුණ පිරිස කුඩු,අයිස් වැනි මත්ද්‍රව්‍ය සඳහා යොමුවීම වැඩිවෙලා තියෙනවා.ඒවා රත්නපුරයේ දේශපාලන බලය,මුදල් බලය ඇති අය තමයි ඒවා ගෙන්වන්නේ.ඒවා නවත්වන්න කාටවත් බැහැ.නවත්වන්න උත්සහ කරන්නෙත් නැහැ.අපේ කාලයේ සභාපතිතුමාගේ කාලයේ අපි විවේක ලද අවස්ථා වල කළේ ක්‍රීඩාවට නැඹුරුවීම.ඒත් දැන් එහෙම නැහැ.ක්‍රිකට් තරඟයට සහභාගි වෙන්නෙත් තෑගි වලට හම්බවෙන්නේ මොනවද බලලා.අපේ විෂය පථයට තියෙන ක්‍රීඩා කටයුතු පිළිබඳ අවධානය යොමුකළහොත් තරුණ පිරිස විනාශ වීම වළක්වා ගන්න පුළුවන්.

පාර්ලිමේන්තුව,පළාත් සභාව වගේ නෙමෙයි සභාවේ විපක්ෂයක් කියලා බෙදීමක් නැහැ.ජ්‍යෙෂ්ඨත්වය අනුව තමයි අසුන්ගන්නේ.එහෙම කරන්න හේතුව සභාව යනු සභාපතිවරයා ප්‍රමුඛ මන්ත්‍රීම්ණ්ඩලය පක්ෂ විපක්ෂයකින් තොරව ජනතාවගේ උපතේ සිට මරණය දක්වාම පැවරෙන සුභසාධනික කටයුතු සිදුකිරීමට ඇති වගකීම නිසාවෙනි.අපි නැවත සභාවක හිටියත් නැතත් සිදුවු වැරදි අක්‍රමකිතා හදාගෙන ජනතාවට උපරිමයෙන් සේවය කරන්න එකතු වෙන්න.ඒ වෙනුවෙන් කැපවීම් කරන්න කියමින් මගේ කතාව අවසන් කරනවා.

1. ගරු මන්ත්‍රී නුවන් බෝඹුවල මහතා

මුලින්ම දරුවන්ට පොත් ලබාදීමේ වැඩසටහන ඉදිරියේදී ක්‍රියාත්මක වෙනවාදැයි ගරු සභාපතිතුමාගෙන් දැනගන්න කැමතියි.අද දින ගලි බවුසරය සම්බන්ධ කරුණේදී ගරු වසන්ත මන්ත්‍රීතුමගේ අදහසත් සමග මා එකඟ වෙනවා.මම පෞද්ගලිකව විශ්වාස කරනවා මෙතැන නිලධාරීන් කිසිදු වංචනික ක්‍රියාවක් සිදුකරන්නේ නැහැ කියලා.නමුත් අපේ අරමුණ විය යුත්තේ අපේ ප්‍රාදේශිය සභාව හොඳම ප්‍රාදේශීය සභාව බවට පත්කිරීම වුණත් ආයතන තුළ සිටින ඇතැම් පිරිස් දේශපාලනික වශයෙන් බෙදීම් ඇති නිසා මෙවැනි දේ සිදුවනවා.මේවායේ සියළු දේම සත්‍ය නෙමෙයි.ඒත් අපි ඒ අඩුපාඩු හදාගෙන ඉදිරියට යන්න ඕනි.සභාව හැකි උපරිමයෙන් ජනතාවට සේවය කරන්න කැපවුණා.කොවිඩ් කාලයේ සභාපතිතුමා ඇතුළු කාර්ය මණ්ඩලය ඒ වෙනුවෙන් සාධනීය කැපවීමක් කළා.ඒ පිළිබඳව අගයන්න ඕනි.අද සිදුවීමේදී නිලධාරීට යම් සිත්රිදවීමක් වුණා නම් ඒ ගැන කණගාටු වෙනවා.

ගරු වසන්ත මන්ත්‍රීතුමා පැවසු පරිදි නිවිතිගල බල ප්‍රදේශයේ මැණික් ව්‍යාපාරය ආශ්‍රිතව ආදායම් උත්පාදන මාර්ග ඇතිකළ යුතුයි.තිරිවානගලක් වත් හම්බ වෙන්නේ නැති තායිලන්තය තමයි මැණික් වලින් ආදායම් උපයන්නේ.මැණික් කර්මාන්තයේ අපරභාගය තමයි මේ ගෙවෙන්නේ.මැණික් ඉඩම් සතු වෙලා තියෙන්නේ ලොකු මැණික ව්‍යාපාරිකයන්ට.ඒ නිසා ගැරුම්කරුවන්ට ඒකේ ප්‍රතිලාභ හිමවෙනවා කියලා හිතන්න අමාරුයි.නීතිය වුණත් ක්‍රියාකරන්නේ පොඩි මිනිසුන්ට.මහාපරිමාණ පතල් සඳහා කිසිම නීතියක් නැහැ.ඒ නිසා මැණික් කර්මාන්තයේ උන්නතිය වෙනුවෙන් සංවර්ධන යෝජනා සභාව තුල ක්‍රියාත්මක වෙනවා නම් හොඳයි.

මම නම් ආයේ මැතිවරණයට තරඟ කරන්නේ නැහැ.මේ කාලය තුළ ගරු සභාපතිතුමාගේ සහයෝගය පිළිබඳව ඉතා අගය කොට සළකනවා.ඒ වගේම තමයි සහෝදර මන්ත්‍රී පිරිස ඉතා සහයෝගයෙන් කටයුතු කළා.ඉදිරියේදීත් සභාවක් විදිහට විනිවිදබවයෙන් යුතුව කටයුතු කරමින් ඉදිරියට යන්න කියලා ප්‍රාර්ථනා කරමින් මගේ කතාව අවසන් කරනවා.

1. ගරු මන්ත්‍රී සුරේෂ් කාන්ත් මහතා

විගණන කමිටුව සහ මුදල් ප්‍රතිපත්ති කාරක සභාව නියෝජනය කරන නිසා අද දින සිදුවු සම්බන්ධ සිදුවීම පිළිබඳව යම් අදහසක් කියන්න ඕනි.ඇත්තටම ඒ පිළිබඳව කණගාටු වෙනවා.සභාවේ කටයුතු විනිවිද බවකින් සිදුකළ යුතුය.නැත්නම් සභාවක් විදිහට අපිට ඒකට මැදිහත් වෙන්නත් බැහැ.

මේ දිනවල සර්වෝදයෙන් රුපියල් විසිදහසක් ලබා දෙන වැඩසටහනක් කරනවා.නිර්ණායක කොහොම තීරණය කළාද කියලා දන්නේ නැහැ.ඇති හැකි ඇතැම් අයට ඒ දීමනාවට හිමිකම් කියනවා ඒත් අසරණ පවුල් වලට ඒක ලැබෙන්නේ නැහැ.ඒක මිනිසුන්ගේ වරදක් නෙමෙයි.ඒ නිර්ණායක වල තියන දුර්වලකම.ඒ නිසා අපහසුතාවයට පත්වෙන්නේ ගම නියෝජනය කරන මහජන නියෝජිතයෝ වන අපි.

මොණරා නටනකොට තමයි ලස්සන.ඒ වගේම තමයි ජාතික ජන බලවේගයේ කතාව.කතාව නම් අනර්ඝයි.ඒත් ක්‍රියාව ගැන නම් තියෙන්නේ දෙගිඩියාවක්.හැට නවලක්ෂයක් ජනවරම ලබාදෙනකොට රටේ හැදුණු රැල්ලේ part two තමයි මේක.අන්තිමේදී රට ආගාධයකට දාලා නායකයොත් රටෙන් පැනලා ගියා.ඒ වගේ තමයි මෙවරත් සිදුවන්නේ.2005 දී ජනතා විමුක්ති පෙරමුණ කරපු දේ නිසා තමයි අදටත් රටට මෙහෙම දෙයක් වෙලා තියෙන්නේ.දන්න අයටත් කියන්නේ ජාතික ජන බලවේගය එක්ක එකතු වෙන්න එපා කියලා.අපිට ඡන්දෙ දෙන්න කියලා නෙමෙයි ඒකෙන් අදහස් කරන්නේ.නිවැරදි තීරණයක් ගන්න කියලා.අත්දැකීම් නැති අයට රට භාර දුන්නොත් තිබුණටත් වඩා රට ආගාධයකයට පත්වෙයි.

අවුරුදු 05ක් තිස්සේ මෙම සභාවේ ද්‍රවිඩ මන්ත්‍රීවරයෙකු ලෙස මට කිසිදු වෙනසක් නොකර කටයුතු කිරීම පිළිබඳව මම ස්තුතිවන්ත වෙනවා.මෙවර සභාවෙන් පසු අපි ඉන්නත් පුළුවන්.නැතිවෙන්නත් පුළුවන්.ගරු සභාපතිතුමා විශේෂයෙන් මතක් කරන්න ඕනි.උපරිමයෙන් මට සහයෝගය දැක්වුවා.ඒ පිළිබඳව ඔබතුමාට ස්තුතිවන්ත වෙනවා.ඒ වගේම තමයි ලේකම්තුමිය ඇතුළු නිලධාරී මණ්ඩලයටත් සියළු දෙනාටමත් ස්තුතිවන්ත වෙමින් මගේ කතාව අවසන් කරනවා.

1. ගරු මන්ත්‍රී චමින්ද කුමාර මහතා

හෙට්ටිකන්ද ප්‍රදේශයේ දරුවන්ගේ බර කිරන්න ගියේ වත්තහේන මධ්‍යස්ථානයට.ඒත් දැන් පෑබොටුවේ අළුත් ස්ථානයක තමයි බර කිරන්නේ.ඒතැනට යන්න ගොඩක් අපහසුයි.මිස්ටවත් එතැනට යන්න බැහැ.ඒ පිළිබඳව අදාල බලධාරීන් දැනුවත් කරන්න කියලා ඉල්ලා සිටිනවා.

ජාතික ජන බලවේගය මහ සද්දෙන් කතා කළාට ඇති වැඩක් නැහැ.ඒ පක්ෂෙ ඉන්නේ සුදනෝ විතරයි කියලා කියන්නේ.ඒත් දෙල්වල කසිප්පු කාරයෝ වගේ අය තමයි ඒ පක්ෂෙ ඉන්නේ.ඒ අය මාත් එක්ක කොහොමත් තරහයි.මම ඒ අයට විරුද්ධව කතා කරන නිසා තමයි තරහ.අපෙන් වැඩ කරගෙන දැන් කරගන්න වැඩක් නැති කුහකයෝ ජාතික ජන බලවේගයත් එක්ක එකතුවෙලා ඉන්නේ.මගේ කොට්ඨාශයේ නම් ඒවට ඉඩක් නැහැ.මම මිනිසුන්ට වැඩක් කරලා තමයි ඡන්දේ ඉල්ලන්නේ.මොකුත්ම නැතිව ඇවිත් ඡන්දේ ඉල්ලුවට වැඩක් නැහැ.ඒවා කවි,කතා විතරයි.මෙතන ඉන්න කවුරුත් කිසිදු වංචාවක් සිදුකරන්නේ නැහැ.නිලධාරීනුත් එලෙසමයි.ගරු මන්ත්‍රී වසන්ත මහතාගේ හිතට එකඟව බැලුවොත් එතුමත් ඒක දන්නවා.පොඩි හරි දෙයක් අල්ලගේන හඬක් නැගුවට වැඩක් නැහැ.

ලබන සභාවට ගරු සභාපතිතුමා තරඟ කරන්නේ නැති එක ගැන කණගාටුයි.එතුමා වගේ අය මේ සභාවේ ඉන්න ඕනි.පක්ෂ විපක්ෂ භේදයකින් තොරව සියළුදෙනාටම සමව අවස්ථාව දුන්නා.මැතිවරණයකට ඉදිරිපත් වුණොත් මම නිදහස් පක්ෂ අපේක්ෂකයෙක් විදිහට ඔබතුමා පිළිබඳ දේශපාලන වේදීකාවේ කතා කරනවා.බොහෝම ස්තුතියි සභාපතිතුමා. සියළුදෙනාටම තෙරුවන් සරණ ප්‍රාර්ථනා කරමින් මගේ කතාව අවසන් කරනවා.

1. ගරු උප සභාපති විජිත වැරණියගොඩ මහතා

අද දින සභාවේදි කතාබහට ලක්වුණු කරුණු ගැන අවධානය යොමු කළොත් කාර්යාලයේ අභ්‍යන්තර දේවල් පිටට යාම ගැන අවධානය යොමු කළ යුතුය.ඒක ලොකු අවධානමක්.කාර්යාලයේ නිලධාරීන් තුළ ඇති විශ්වාසය ගැන දෙගිඩියාවක් තියෙන්නේ.ඒ නිසා ගරු සභාපතිතුමා,ලේකම්තුමිය ඒ දේ ගැන නිසි ක්‍රියාමාර්ගයක් ගන්න.නැත්නම් අනර්ථයේ රාජ්‍ය නිලධාරීන්ට කරදරේ වැටෙන්නයි වෙන්නේ.එවැනි හේතු මත විශ්‍රාම වැටුප පවා අහිමි වෙන්නත් ඉඩ තියෙනවා.අනිත් කාරණේ තමයි යම් අඩුපාඩුවක් සිදු වී ඇත්නම් මින් ඉදිරියට එලෙස නොවෙන්න කටයුතු කළ යුතුය.නවක නිලධාරින් ඉන්නවා නම් ඔවුන් දැනුවත් කරලා කරුණු සාකච්ඡා කරලා ගැටළු විසඳා ගැනීමට කටයුතු කළ යුතුයි.

වසන්ත මන්ත්‍රීතුමා ප්‍රකාශ කළා දේශපාලන පක්ෂවල නායකයින්ගේ අදහස් මත යැපිය යුතු නැහැ කියලා.ඒත් පක්ෂයේ මතය තමයි එතුමා මෙතන ක්‍රියාත්මක කරන්නෙත්.මෙතන සිටින අනෙකුත් මන්ත්‍රීවරුන්ටත් දේශාපාලනික පරිසරයක් තියෙනවා.ඒ නිසා ඒ අනුව කටයුතු කරන්න ඕනි.ඔබතුමාලට වේදිකාවේ සුර කතාවක් තියෙන්නේ.හැබැයි ක්‍රියාව සම්බන්ධයෙන් තියෙන්නේ ජනතාවටත් අපිටත් දෙගිඩියාවක්,ඔබතුමා මෙතන කතා කරන දේවල් ගිහිල්ලා වේදිකාවෙත් කියනවා.ඒවා සදාචාරාත්මක නැහැ.මම දුරකතනයක් ගත්තේ අවශ්‍ය අනුමැතිය අරගෙන.කාලීන අවශ්‍යතාවය පදනම් කරගෙන.නැතිව ඒක හොරෙන් ගත්තේ නැහැ.අපි හොරකම් කරලා නැහැ.ඒ නිසා තමයි මෙවරත් ජනතාව අතරට ගිහිල්ලා මැතිවරණයට ඉදිරිපත් වෙන්නේ.

සභාපතිතුමා ඇලපාත මාර්ගය දෙපස කැළිකසල එක්රැස් වෙලා තියෙනවා.පසුගිය දින වල ට්‍රැක්ටර රථය නිතරම දෝෂ වලට ලක්වීම නිසා කසළ එකතු කිරීම නිසියාකාරව කරන්න බැරි වෙලා තියෙනවා.කසල රැස්කිරිමේ මධ්‍යස්ථානයක් නොමැති වීමත් තවත් ගැටළුවක්.ඒ නිසා ඒ සම්බන්ධයෙන් සුදුසු ක්‍රියාමාර්ගයක් කාර්ය භාර නිළධාරිනිගේ මැදිහත්වීමෙන් සිදුකරනවා නම් ගොඩක් හොඳයි.මේක අපේ අවසන් සභාව හෝ ඊට කලින් සභාව වෙන්න පුළුවන්.ඒ නිසා ගරු ලේකම්තුමියට කියන්නේ අපි හිටියත් නැතත් සභාවේදී සම්මත කරන ලද යෝජනා වලට ප්‍රමුඛතාවය ලබාදීලා ඒවා සිදුකරන්න.පුළුවන් උපරිමයෙන් හැකි පරිදි ජනතාවගේ ගැටළු විසඳිමට මැදිහත් වුණා.හැබැයි හිතපු විදිහටම ඒවා කරන්න බැරි වුණා.ඒ නිසා පල්ලේපත්තුවෙත් අත්‍යවශ්‍ය කාරණා කිහිපයක් තියෙනවා සිදු කරන්න.ඒ පිළිබඳව අවධානය යොමු කරලා කටයුතු කරන්න කියලා ඔබතුමියගෙන් ඉල්ලා සිටිනවා.

බොහෝමයක් මන්ත්‍රීවරු ප්‍රකාශ කළා වගේම ගරු සභාපතිතුමා මේ කාලය තුල කළ සේවය පිළීබඳ අගය කරනවා.මීට පෙරත් විපක්ෂ මන්ත්‍රීවරුත් එතුමාගේ සේවය අගය කළා.එතුමා පක්ෂ භේද ගැන සැළකුවේ නැහැ.එක පවුලක් වගේ සභාවේ අපි කටයුතු කළා.ඒ පිළිබඳව ඔබතුමාටත්,ලේකම්තුමිය ඇතුළු නිලධාරී මණ්ඩලයටත් ,මාධ්‍යවේදී මහතුන්ටත් මගේ ස්තුතිය ප්‍රකාශ කරමින් මම මගේ කතාව අවසන් කරනවා.

.

1. **ගරු සභාපති කුලතුංග ලියනගේ මහතාගේ අදහස් දැක්වීම**

තවත් අපිට එක් සභාවක් විතරක් තමයි මේ විදිහට රැස්වෙන්න පුළුවන්.මේ අවුරුදු 05 තුළ සභාවක් විදිහට අපිට පුළුවන් උපරිමයෙන් ජනතාව වෙනුවෙන් කටයුතු කළා.නිවිතිගලට ලොකු ගැටළුවක්ව පැවතුණ කසළ රැස්කිරීමේ තැනක් නොතිබීම අද වන විට නිසි විසඳුම් ලබා දෙමින් ක්‍රියාකරලා තියෙනවා.ආදායම් රැස් කිරීමත් පුළුවන් අයුරින් අපි සිදුකළා.සමහර අතපසුවීම් වෙන්න ඇති.ඒවා අපි නැහැ කියන්නේ නැහැ.ඒ නිසා ඒවා නිවැරදි කරගනිමින් ඉදිරියට යන්න ඕනි.පත්වෙන සභාපතිතුමාට දුෂ්කර පරිසරයක් නෙමෙයි තියෙන්නේ.කටයුතු කරගෙන යාමට අවශ්‍ය පසුබිම නිවිතිගල ප්‍රාදේශීය සභාව තුළ නිර්මාණය වෙලා තියෙනවා.අපි මෙතෙක් එක පවුලක් විදිහට ආපු ගමන ගැන මම පෞද්ගලිකව ගොඩක් සතුටු වෙනවා.

ගරු වසන්ත මන්ත්‍රීතුමා දිගානකන්ද ජල ව්‍යාපෘතිය ක්‍රියාත්මක කිරිම කඩිනම් කිරීම සදහා අවශ්‍ය කටයුතු කරන්න.නැත්නම් ඒකත් ඉදිරියේදී ගැටළුවක් වෙයි.

අද දිනට නියමිත සභාවේ කටයුතු අවසන් බැවින් පැමිණ සිටින ගරු මන්ත්‍රීතුමන්ලා,මන්ත්‍රීතුමියන්ලා සියළු දෙනාටම ස්තුතිවන්ත වෙමින් සභාවේ කටයුතු අවසන් කරනවා.

ප.ව 1.35ට ගරු සභාවේ කටයුතු අවසන් කරන ලදි.

 2023 පෙබරවාරි මස 21 වන දින සභාපති,

 නිවිතිගල ප්‍රාදේශිය සභා කාර්යාලයේදි නිවිතිගලප්‍රාදේශීය සභාව,නිවිතිගල